## El Peset acull 61 estudiants de l’últim curs de Medicina per a fer les pràctiques tutelades

*** 107 professionals de l’hospital vinculats a la Universitat de València i el personal ‘col·laborador docent’ guiaran la formació de l’alumnat
* La seua estada els permetrà adquirir coneixements teoricopràctics, aptituds i destreses que els capaciten per a exercitar la medicina

​​​​​​​**

L’Hospital Universitari Doctor Peset ha celebrat este dilluns la Jornada de Benvinguda a estudiants de l’últim curs del grau de Medicina de la Universitat de València, que faran en este hospital públic valencià les seues pràctiques tutelades de sext curs.

En total són 61 alumnes que, fins a juny de 2025, podran fer les pràctiques de les 27 especialitats medicoquirúrgiques oferides per a completar així els huit períodes de rotació pels diferents servicis hospitalaris i centres d’Atenció Primària del departament de salut i completar la seua formació abans de finalitzar la carrera.

La resta de l’alumnat matriculat enguany en l’últim curs del grau de Medicina farà estes pràctiques en el Consorci Hospital General Universitari de València, l’Hospital Universitari i Politècnic La Fe i l’Hospital Clínic Universitari, que són els altres centres docents adscrits a la Universitat de València.

“Com a novetat, este curs hem incrementat l’oferta formativa en Atenció Primària, així com en algunes especialitats quirúrgiques, com ara Neurocirurgia i Cirurgia Plàstica. Continuarem mantenint eixa proximitat de tracte que ens ha caracteritzat, així com la implicació dels nostres professionals sanitaris en estes tasques formatives”, ha assenyalat el doctor Juan J. Camarena, coordinador de docència de grau de Medicina en l’Hospital Universitari Doctor Peset.

Per a tutelar estes pràctiques, l’Hospital Universitari Doctor Peset disposa este curs de 107 professionals vinculats a este centre sanitari que complixen les seues funcions assistencials i docents en col·laboració amb la Universitat de València. Es tracta de professors i professores titulars i catedràtics, així com de professors associats assistencials assignats als departaments de Medicina, Cirurgia i Pediatria, Obstetrícia i Ginecologia de la Facultat de Medicina.

L’acte oficial de benvinguda de l’alumnat ha sigut presidit pel gerent del Departament de Salut de València – Doctor Peset, Luis Ibáñez, i pel vicedegà de Relacions Internacionals i Programes de Mobilitat, Guillermo Sáez.

Durant les seues pràctiques, l’alumnat de l’últim curs haurà de realitzar quatre períodes de formació en les especialitats obligatòries dins del sistema de grau: Urgències i Emergències, Obstetrícia i Ginecologia, Pediatria i Psiquiatria.

A més, l’alumnat ha triat, per a complir amb les huit rotacions, entre dos especialitats mèdiques i dos especialitats quirúrgiques de les oferides per cada centre per a formar-se. En el cas de l’Hospital Universitari Doctor Peset han pogut optar entre nou especialitats quirúrgiques i 14 especialitats mèdiques per a fer les seues pràctiques.

Fecha: 16/09/2024